KIRJALLINEN KYSYMYS E-0787/01 esittäjä(t): Daniela Raschhofer (NI) komissiolle. Komission A1- ja A2-palkkaluokkien virkamiesten kiertojärjestelmä.



Virallinen lehti nro 350 E , 11/12/2001 s. 0035 - 0036



KIRJALLINEN KYSYMYS E-0787/01 esittäjä(t): Daniela Raschhofer (NI) komissiolle (13. maaliskuuta 2001) Aihe: Komission A1- ja A2-palkkaluokkien virkamiesten kiertojärjestelmä Komission asiakirjan SEK(2000) 2305/5 mukaan yleinen sääntö on, että A1- ja A2-palkkaluokkien virkamiehet nimitetään korkeintaan viideksi vuodeksi. Komission hallinnonuudistuksen yhteydessä korostetaan työn tuloksia. Johtavien virkamiesten kiertojärjestelmän tarkoituksena on estää tietynlainen rutinoituminen, joka saattaa syntyä, kun sama henkilö on ollut virassa viisi vuotta. Poikkeustapauksissa viiden vuoden määräaikaa voidaan pidentää kahdella vuodella eli seitsemään vuoteen. Komission joidenkin virkamiesten kohdalla nämä määräajat ovat ylittyneet. Miksei komissio noudata itselleen asettamia sääntöjä? Ketkä virkamiehet ovat olleet virassaan yli seitsemän vuotta ja miksi? Onko kyse komission sisäisen uudistuksen epäonnistumisesta? Neil Kinnockin komission puolesta antama vastaus (11. kesäkuuta 2001) Komissio on selvästi sitoutunut johtavien virkamiesten kiertojärjestelmään syyskuussa 1999 ja joulukuussa 2000 tekemissään päätöksissä ja komissio on jo edistynyt merkittävästi tavoitteidensa toteuttamisessa. Arvoisa parlamentin jäsen ymmärtää varmasti, että todellisuudessa toteutus on käytännön syistä prosessi eikä yksittäinen tapahtuma ja vuosina 1999 ja 2000 komissio teki kaksi tärkeää aloitetta johtavien virkamiestensä kiertojärjestelmässä: - Heti toimikautensa alussa syyskuussa 1999 komissio nimitti joukon pääjohtajia, minkä tuloksena kymmenen pääjohtajaa (yhteensä noin joka kolmas) vaihtoi virkaa. Päätökseen vaikutti eniten se, miten kauan pääjohtaja oli toiminut samassa virassa. - Tammikuussa 2000 henkilöstöasioista ja hallinnosta vastaava pääjohtaja teki aloitteen, jossa selvitettiin A2-palkkaluokkien virkamiehet, jotka olivat toimineet samassa virassa yli viisi vuotta. Kyseisiä virkamiehiä pyydettiin ilmoittamaan suosituimmuusjärjestyksessä kolme vaihtoehtoista virkaa, joihin he olivat valmiit siirtymään. Nämä kaksi aloitetta ovat vaikuttaneet kehitykseen siten, että vuodesta 1999 on nimitetty uudet virkamiehet yli 40 prosentissa (36 A1- ja 76 A2-palkkaluokan virkaa) kaikista A1- ja A2-viroista: - Vuonna 1999 13 A1-virkaa (4 uutta nimitystä, 9 sisäistä siirtoa) ja 26 A2-virkaa (11 uutta nimitystä, 15 sisäistä siirtoa) täytettiin uusilla virkamiehillä. Lisäksi vuonna 2000 nimitettiin uusi henkilö 23:een A1-virkaan (15 uutta nimitystä, 8 sisäistä siirtoa) ja 50:een A2-virkaan (37 uutta nimitystä, 13 sisäistä siirtoa). - Huhtikuussa 2001 kuusi A1- ja 21 A2-virkamiestä (joista neljä jää eläkkeelle vuonna 2001 tai 2002) on ollut virassaan yli seitsemän vuotta. Luvut vastaavat 10:tä prosenttia sekä A1- että A2-palkkaluokan virkamiehistä. Kyseisten virkamiesten luettelo on toimitettu suoraan parlamentin jäsenelle ja parlamentin pääsihteeristölle. Parlamentin jäsen ymmärtää varmasti, että johtavista virkamiehistä 21 päivänä joulukuuta 2000 tehty komission päätös(1) edellyttää uusien menettelytapojen ja järjestelmien luomista. Komissio aikoo sillä välin aloittaa toisen virkamiesten kierrättämismenettelyn vuoden 2001 aikana. Tässä jatkuvassa prosessissa otetaan huomioon johtavien virkamiesten arviointijärjestelmästä saatu palaute. Kollegion on tarkoitus hyväksyä uusi arviointijärjestelmä vuoden 2001 lopussa. Kun arviointijärjestelmä on hyväksytty, se toteutetaan vuoden 2002 aikana joulukuussa 2000 tehdyssä päätöksessä vahvistetun aikataulun mukaisesti. Tiedot saavutetusta ja yhä jatkuvasta edistyksestä sekä jatkossa toteutettavasta rakentavasta politiikasta eivät vastaa parlamentin jäsenen kielteisiä oletuksia uudistusten edistymisestä. (1) SEC(2000) 2305/5.